Αλέξανδρος Καριώτογλου

Ο Αλέξανδρος Καριώτογλου (1948) είναι Έλληνας ιερέας της Ορθόδοξης Εκκλησίας της Ελλάδας, θεολόγος και συγγραφέας.

 Πρώτα χρόνια 
Ο Αλέξανδρος Καριώτογλου γεννήθηκε το 1948 στη Λίμνη της Εύβοιας, ενώ η οικογένειά του κατάγεται από την Σάμο. Ολοκλήρωσε τη δευτεροβάθμια εκπαίδευση στο Πυθαγόρειο Γυμνάσιο της Σάμου. Είναι έγγαμος και πατέρας τεσσάρων παιδιών.

 Σπουδές 
Σπούδασε Θεολογία στη Θεολογική Σχολή Αθηνών και ακολούθως πραγματοποίησε θεολογικές σπουδές στο Πανεπστήμιο του Μίνστερ της Γερμανίας. Μετά την ολοκλήρωση των μεταπτυχιακών σπουδών του έλαβε διδακτορικό δίπλωμα από τη Θεολογική σχολή του Εθνικού και Καποδιστριακού Πανεπιστημίου Αθηνών.

 Σταδιοδρομία 

 Εκπαίδευση 
Υπηρέτησε ως καθηγητής θεολόγος, πρώτα στην ιδιωτική εκπαίδευση και έπειτα στη Δημόσια, μεταξύ άλλων στη Βαρβάκειο Σχολή και στο Πειραματικό Σχολείο Πανεπιστημίου Αθηνών.. Επίσης, δίδαξε για τρία χρόνια στην Ελληνοορθόδοξη Θεολογική Σχολή του Αγίου Ανδρέα στο Σίδνεϋ της Αυστραλίας και για οκτώ χρόνια στο Παιδαγωγικό Τμήμα του Πανεπιστημίου Αθηνών.

Υπηρέτησε ως Σχολικός Σύμβουλος Πειραιώς και Κυκλάδων, υπήρξε επιμορφωτής εκπαιδευτικών (ΣΕΛΜΕ-ΠΕΚ) και σύμβουλος του Αρχιεπισκόπου Ιερωνύμου Β΄.

Είναι συγγραφέας πολλών έργων και επιστημονικών μελετών, ενώ τα επιστημονικά του ενδιαφέροντα αφορούν κυρίως την θρησκειολογία και την ιστορία των θρησκειών.

 Ιεροσύνη 
Μετά τη συνταξιοδότησή του ως εκπαιδευτικός, σε ηλικία 66 ετών, χειροτονήθηκε ιερέας από τον Αρχιεπίσκοπο Αθηνών και Πάσης Ελλάδος Ιερώνυμο Β΄ και τοποθετήθηκε ως άμισθος εφημέριος στον ιστορικό ναό του Αγίου Νικολάου Ραγκαβά.

Δημοσιεύματα του τύπου τον περιγράφουν ως έναν προοδευτικό και ανοιχτό ιερέα που προσπαθεί να συνδυάσει την ορθοδοξία με τον σύγχρονο τρόπο ζωής και ιδιαίτερα αγαπητό στους ενορίτες του.

Ορισμένες ενέργειές του, όπως η ανάγνωση του Ευαγγελίου στη Δημοτική και η βάπτιση του παιδιού ενός ζεύγους ομοφυλοφίλων προκάλεσαν την αντίδραση συντηρητικών κύκλων της Εκκλησίας. Η απόφασή του στις 4 Ιουνίου 2023 να επιτρέψει σε δύο κορίτσια να ντυθούν με «παπαδικά» και να βοηθήσουν στην τέλεση της Θείας Λειτουργία, όπως κάνουν και τα αγόρια "παπαδάκια", προκάλεσε αντιδράσεις από τους ίδιους κύκλους και ο Αρχιεπίσκοπος Ιερώνυμος Β΄ τον έθεσε σε προσωρινή αργία απαγορεύοντάς του την τέλεση ιεροπραξιών και το θέμα παραπέμφθηκε στη Διαρκή Ιερά Σύνοδο. Η ποινή αυτή προκάλεσε κύμα συμπαράστασης από τους ενορίτες του και από θεολογικούς κύκλους, ενώ έλαβε και δημοσιότητα στα ΜΜΕ και  έγινε αφορμή να συζητηθεί δημόσια η θέση της γυναίκας στην Ορθόδοξη Εκκλησία. Η Διαρκής Ιερά Σύνοδος που συνήλθε στις 12-14 Ιουνίου 2023 δεν έλαβε σαφή θέση για το θέμα, ωστόσο ανακοινώθηκε ότι ο Αρχιεπίσκοπος αίρει την ποινή και ο π. Αλέξανδρος επέστρεψε στην ενορία του και λειτούργησε κανονικά στις 18 Ιουνίου 2023.

 Διακρίσεις 
Για το βιβλίο του «Ορθοδοξία και Ισλάμ» του απονεμήθηκε το Α΄ Βραβείο Αμπντί Ιπεκτσί.

 Προσωπική ζωή 
Είναι έγγαμος και πατέρας τεσσάρων παιδιών. Σύζυγός του είναι η Αγγελική Τζουβάλη-Καριώτογλου.

 Εργογραφία 

 Die Problemstellung des Patriarchen Gennadios Scholarios gegenüber dem Islam. Ανάτυπο από τον συλλογικό τόμο προς τιμήν του Prof. Dr. Bernhard Kötting. Herausgegeben von Anastasios Kallis, Aschendorff – Münster 1980.
 Η περί του Ισλάμ και της πτώσεως αυτού "ελληνική χρησμολογική γραμματεία", Αθήνα, Επτάλοφος, 1982.
 Κουβεντιάζοντας για την πίστη σήμερα. Αθήνα,  1982, 1999.
 Το "Ομότιμον" του άνδρα και της γυναίκας. Αθήνα, Σήμαντρο, 1984.
 Ορθοδοξία και Ισλάμ. Αθήνα, Δομός, 1994.
 Το Ισλάμ στην Ινδία. Η θρησκεία των Σικχ, Αθήνα, Ελληνικά Γράμματα, 1995. 
 Οι τρεις ιεράρχες και η κρίση της σημερινής παιδείας. Αθήνα, Παρουσία, 1996. 
 Ζωντανό σχολείο. Αθήνα, Ακρίτας, 1997.
 Ισλάμ και χριστιανική χρησμολογία. Αθήνα, Αρμός, 2000.
 Μαθητικό συναξάρι. Αθήνα, Ακρίτας, 2001.
 Σπουδή στη θρησκειολογία. Αθήνα, Γρηγόρη, 2006. 
 Πάσχα το τερπνόν. Αθήνα, Ακρίτας, 2008.
 Το Ισλάμ στην οικουμένη. Θρησκεία, κράτος, κοινωνία, Γρηγόρη Αθήνα, 2012.
 Του λόγου το αληθές. Το κήρυγμα... αλλιώς, Γρηγόρη Αθήνα, 2014.
 Πολιτική και θρησκείες (συλλογικό έργο), Εκδόσεις Παπαζήση, Αθήνα, 2007
 Δείτε επίσης 
  Ναός του Αγίου ΝΙκολάου Ραγκαβά
 Αρχιεπίσκοπος Αθηνών Ιερώνυμος Β΄

Παραπομπές

Κατηγορία:Έλληνες κληρικοί